
Magyarország és Törökország közötti kulturális, politikai és gazdasági kapcsolatok az ezredfordulót követően.

A dolgozat a Magyarország és Törökország közötti kulturális, politikai és gazdasági kapcsolatok alakulását elemzi az ezredforduló utáni időszakban, különös tekintettel a nemzetközi és geopolitikai folyamatokra, valamint a két nemzet diplomáciai törekvéseire. A kutatás fő kérdései: melyek azok a külső és belső tényezők, amelyek elősegítették a kapcsolatok fenntartását és megerősítését, illetve hogyan müködött a két állam közötti együttműködés kulturális, oktatási, politikai és gazdasági területeken. 
A kutatási módszerek közé tartozott a szakirodalom és történeti dokumentumok elemzése, statisztikai adatok feldolgozása, valamint interjúk készítése a magyar–török kapcsolatokban jártas szakemberekkel. A kutatási folyamat a diplomáciai kapcsolatfelvétel történetének áttekintésével, az oktatás és kultúra területén történt fejlemények vizsgálatával, valamint a kétoldalú gazdasági és politikai kapcsolatokat meghatározó események elemzésével valósult meg. 
A dolgozat fő eredményei közé tartozik annak bemutatása, hogy a több évszázados múlt ellenére a modern magyar–török kapcsolatok sikerét a pragmatikus gazdasági érdekek, a közös geopolitikai kihívások és az oktatási-kulturális csereprogramok támogatása alapozza meg. Kiemelendő a Magyarország által követett Keleti Nyitás Stratégiája, amelynek része a Törökországgal való szorosabb együttműködés. A dolgozat emellett rávilágít a migrációkezelésben és energiabiztonságban betöltött török szerep fontosságára is. 
A szerző saját eredménye a magyar–török kapcsolatok interdiszciplináris vizsgálata, amely új perspektívákat tár fel a két nép közötti kapcsolatok megértésében, különösen az oktatás, kultúra és geopolitikai stratégiák területén.



